
הכנסת העשרים
מושב שני
<פרוטוקול מס' 210>
מישיבת ועדת הכספים
יום רביעי, י"א בטבת התשע"ו (23 בדצמבר 2015), שעה 9:20
<סדר היום:>
<שינויים בתקציב לשנת 2015>
נכחו:

<חברי הוועדה:> 
משה גפני – היו"ר
נאוה בוקר

דוד ביטן

באסל גטאס

יצחק וקנין

מכלוף מיקי זוהר

אחמד טיבי

מנואל טרכטנברג

אלי כהן

מיקי לוי

אראל מרגלית

בצלאל סמוטריץ'

רחל עזריה

עודד פורר

נורית קורן
חברי הכנסת:
אילן גילאון

סתיו שפיר
<מוזמנים:> 
איליה כץ – אגף תקציבים, משרד האוצר
תמיר כהן – אגף תקציבים, משרד האוצר

<ייעוץ משפטי: >
שלומית ארליך
<מנהל הוועדה:>
טמיר כהן
<רשמת פרלמנטרית:>
שרון רפאלי
<שינויים בתקציב לשנת 2015>
<היו"ר משה גפני:>
בוקר טוב. אני מתכבד לפתוח את ישיבת ועדת הכספים.

<מיקי לוי (יש עתיד):>
הצעה לסדר, אדוני. 

<היו"ר משה גפני:>
רגע, אני אאפשר, אבל אחמד טיבי ביקש קודם. קודם אני רוצה לעשות את ההצבעה, ואחרי כן אני אתן אפשרות להעלות הצעות לסדר. 

פשוט אני פוחד – טוב, אני לא רוצה להגיד. הרבה פעמים אני מדבר לפרוטוקול דברים שאסור לי להגיד. 

<סתיו שפיר (המחנה הציוני):>
מה אסור לך להגיד? 

<היו"ר משה גפני:>
על כל פנים, קודם ההצבעות. זה ממש קצר. אחרי זה יהיו הצעות לסדר. אבל אחמד טיבי ביקש ראשון, ואתה אחריו. 

אני מבקש להצביע על הסעיפים שלא הצבענו אתמול בגלל שאי אפשר היה להצביע. לא עבר מספיק זמן. לא הייתה התנגדות, אבל היו שם כפרי נוער וכל הדברים האלה. מה ההצעות שאנחנו צריכים להצביע – שם, מספר ועמוד.
<טמיר כהן:>
נעשה רק סדר. אנחנו נצביע קודם כול על הרביזיה. 

<היו"ר משה גפני:>
לא, לא. הרביזיה אחר כך. 

<טמיר כהן:>
אז אנחנו עוברים למה שנדון אתמול ולא הוצבע. זה נמצא בסט שמונח לפניכם – פניות 83, 84 – הוצאות שונות. 

<היו"ר משה גפני:>
מי בעד הסעיף? 

הצבעה

בעד הסעיפים – רוב
נגד – מיעוט
נמנעים – אין
סעיפים 83, 84 – הוצאות שונות, אושרו. 
<היו"ר משה גפני:>
בעד – 8, נגד – 6. הסעיף עבר. 

<טמיר כהן:>
פנייה מס' 141 – משרד החינוך. זה נמצא אצלכם בסט בעמוד 32. 

<היו"ר משה גפני:>
זה כפרי נוער, נכון? 
מי בעד הפנייה? 

<סתיו שפיר (המחנה הציוני):>
על מה מצביעים? לאיפה זה הולך? יש פה חברים שלא יודעים - -

<היו"ר משה גפני:>
כפרי נוער. 

הצבעה

בעד הסעיף – רוב
נגד – מיעוט
נמנעים – אין
סעיף 141 – משרד החינוך, אושר. 

<היו"ר משה גפני:>
בעד – 8, נגד– 6. הסעיף עבר. 

<טמיר כהן:>
יש רביזיה. 

<היו"ר משה גפני:>
בסדר. 

<טמיר כהן:>
פנייה 144, משרד החקלאות. זה בסט שלפניכם בעמוד 34. 
<סתיו שפיר (המחנה הציוני):>
זה קיצוץ בתמיכות במחקרים רב-שנתיים בחקלאות. רק שתדעו. 

<היו"ר משה גפני:>
טוב שאת אומרת מפני שאחרת אולי לא היו יודעים. 

<סתיו שפיר (המחנה הציוני):>
אחרת אולי היו מצביעים אחרת. 

<היו"ר משה גפני:>
מי בעד הפנייה? ירים את ידו. מי נגד? 

הצבעה

בעד הסעיף – רוב
נגד – מיעוט
נמנעים – אין
סעיף 144 – משרד החקלאות, אושר.
<היו"ר משה גפני:>
הפנייה אושרה. 

<מיקי לוי (יש עתיד):>
רביזיה. 

<טמיר כהן:>
פנייה 146 – משרד החינוך. בסט שלפניכם בעמוד 36. 

<סתיו שפיר (המחנה הציוני):>
על זה לא דיברנו, גפני. 

<היו"ר משה גפני:>
ועוד איך דיברנו. אפילו רצינו להצביע אתמול. 

<סתיו שפיר (המחנה הציוני):>
לא על זה. לא היה על זה דיון. 
<היו"ר משה גפני:>
מי בעד הפנייה? ירים את ידו. מי נגד? 

הצבעה

בעד הסעיף – רוב
נגד – מיעוט
נמנעים – אין
סעיף 146 – משרד החינוך, אושר. 

<היו"ר משה גפני:>
הפנייה אושרה. 

<מיקי לוי (יש עתיד):>
רביזיה. 

<היו"ר משה גפני:>
מה יש עוד? 

<טמיר כהן:>
הרביזיה. סיימנו את הפניות. 

<היו"ר משה גפני:>
רביזיה, בבקשה. 

<טמיר כהן:>
הרביזיה היא על פניות - -

<באסל גטאס (הרשימה המשותפת):>
רביזיות של אתמול. 

<טמיר כהן:>
יש רביזיה אחת שנותרה. 

<היו"ר משה גפני:>
יש עכשיו רביזיות חדשות שנקבע אותן. 

<טמיר כהן:>
אבל אלה שאריות מהדיון אתמול. 


פניות 124, 125 – משרד החקלאות. 
<סתיו שפיר (המחנה הציוני):>
תקריא מה הנתונים. יכול להיות שהם ישנו את דעתם. הם אנשים אינטליגנטיים, והם ישמעו את הפרטים, ויכול להיות - - -

<קריאות:>
- - -

<היו"ר משה גפני:>
מי בעד הרביזיה? מי נגד? 

הצבעה

בעד הרביזיה – מיעוט
נגד – רוב
נמנעים – אין 

הרביזיה על סעיפים 124, 125 לא התקבלה. 

<היו"ר משה גפני:>
הרביזיה לא התקבלה. הצעה לסדר של חבר הכנסת אחמד טיבי. 
<אחמד טיבי (הרשימה המשותפת):>
תודה, אדוני. 
אדוני היושב-ראש, רבותי חברי הוועדה, לפי סיכום שהיה בשנת התקציב 2014-2013 הייתה אמורה להיות העברה למנהל התרבות הערבית – חמישה מיליון שקל וארבעה מיליון למחקר ופיתוח במשרד המדע. רק אתמול זה הגיע, והיום אני מבקש שהחברים יצביעו עליה. אם לא נצביע עליה היום אנחנו נפסיד אותה בשנת התקציב.
<סתיו שפיר (המחנה הציוני):>
מתי היה הסיכום על ההעברה הזאת? 

<אחמד טיבי (הרשימה המשותפת):>
בשנה שעברה. 

<סתיו שפיר (המחנה הציוני):>
אז למה זה לא נכנס לתקציב? 

<אחמד טיבי (הרשימה המשותפת):>
את יודעת – זה שישים שנה לא כל מה שמסכמים בקשר למגזר הערבי עובר. 

<בצלאל סמוטריץ (הבית היהודי):>
אני לא מבין, יש פה נוהל שאנחנו לא מצביעים מהיום להיום. ככה היה אתמול. 

<סתיו שפיר (המחנה הציוני):>
אבל הסיכום היה לפני שנה. 

<אחמד טיבי (הרשימה המשותפת):>
הייתה גם תכנית חומש שלא קיימו. 

<סתיו שפיר (המחנה הציוני):>
לא, אני שואלת ברצינות, לא חלילה כדי להזיק - - 

<אחמד טיבי (הרשימה המשותפת):>
אני עונה ברצינות. 

<סתיו שפיר (המחנה הציוני):>
אבל הסיכום היה לפני יותר משנה, והם לא רצו להכניס את זה לתקציב 2015? 

<אחמד טיבי (הרשימה המשותפת):>
לא, לא נכנס. רצו, לא נכנס. 

<סתיו שפיר (המחנה הציוני):>
אפשר להבין מהאוצר מה הסיבה לדבר הזה? 

<אחמד טיבי (הרשימה המשותפת):>
נסחב. יש עוד כמה דברים שנסחבים. לכן אני מבקש מהחברים להצביע עליה. 

<סתיו שפיר (המחנה הציוני):>
הבעיה היא שזה עומד בניגוד לחוק יסוד: משק המדינה. לכן אני שואלת. אפשר להבין מהאוצר מה הסיבה לזה שהיה סיכום? 
<היו"ר משה גפני:>
רגע, אחמד טיבי מדבר על הנוהל. אם אנחנו מתגברים על הנוהל, כמובן, אנחנו נבקש דיון - -

<יצחק וקנין (ש"ס):>
ואז ניכנס לפרטים. 

<סתיו שפיר (המחנה הציוני):>
כדי להתגבר על הנוהל אני מציעה שנשמע מהאוצר מדוע היה סיכום על שינוי תקציבי, וזה לא נכנס. אותו סיכום היה ב-2014-2013, וזה לא נכנס ל-2015. 
<היו"ר משה גפני:>
כדי לשמוע מהם אני צריך לשים את זה על סדר היום. 

<אחמד טיבי (הרשימה המשותפת):>
אני רוצה להסביר במה מדובר.
<היו"ר משה גפני:>
בבקשה. 

<אחמד טיבי (הרשימה המשותפת):>
חמישה מיליון שקל זה למנהל התרבות הערבית. שם התקציב הוא אחד הנמוכים במשרד התרבות עד שהצלחנו להגדיל. אמנם חמישה מיליון זה לא מי יודע מה, אבל בהשוואה לתקציב הקיים זה הישג. זה אפילו לא העדפה מתקנת. אבל התעקשנו וקיבלנו. גם ארבעה מיליון למכוני מחקר ופיתוח ביישובים הערביים זה לא הרבה, אבל הכול יחסי. זה מצוין בהשוואה למה שהיה קיים. אם אנחנו לא מעבירים את זה עכשיו זה הלך לאיבוד. 
<היו"ר משה גפני:>
אני רוצה להגיד לגבי הנוהל. מחברי הקואליציה אני לא צריך הסכמה. הממשלה מבקשת, והקואליציה מחויבת לזה. אני צריך הסכמה מהאופוזיציה. אם האופוזיציה מסכימה, אני שם את זה על סדר היום, דנים על זה, ונצביע. 

<סתיו שפיר (המחנה הציוני):>
אני מבקשת הצעה לסדר. 

<היו"ר משה גפני:>
אז מיקי לוי קודם. בבקשה. 

<מיקי לוי (יש עתיד):>
אדוני היושב-ראש, אנחנו יושבים כמו ניצבים כאן במשך עשרים וחמש שעות. בשעות האלה העברנו 40 מיליארד שקל - -

<בצלאל סמוטריץ (הבית היהודי):>
אתמול זה היה שלושים ושניים. 

<מיקי לוי (יש עתיד):>
ארבעים מיליארד שקל – עשרה אחוז מתקציב המדינה. טירוף. לא היה כדבר הזה. גם הוותיקים בינינו – לא היה כדבר הזה. לעיתים אנחנו מעבירים מתקציב לתקציב בלי לדעת מה; כי הממשלה וקואליציה הם דורסנים, זה בסדר, יש לכם רוב. מעבר לכך אני יכול למסור מסר בעזרת פקידי האוצר ובעזרת אנשי כולנו – שר האוצר וראש אגף התקציבים לא דיברו אמת. לפני כחודש וחצי סיכמתי על מתן כשמונים מיליון שקל. בכל העברות התקציבים האלה מצד לצד רימו אותי ולא מצאו שמונים מיליון שקל לאימהות חד הוריות. החלק החלש ביותר בחברה הישראלית – הבטיחו ולא קיימו. עוברים את שנת 2015, זאת אומרת שאימהות חד-הוריות לא יוכלו להגיש את הבקשה למס הכנסה שלילי, מה שנקרא או עידוד יציאה לעבודה מכיוון שפקידי האוצר התעמרו. צר לי שאני אומר עליכם את זה. עד עכשיו שמרתי עליכם. ראש אגף התקציבים לא דיבר אמת – תמסרו לי בשמי; שר האוצר לא דיבר אמת – תמסרו לו בשמי. אני אמשיך להילחם בכם. כל יום שאני אעלה לדוכן זה מה שאתם תשמעו ממני על האימהות החד-הוריות כי דפקתם להן את שנת 2015, ולא תשלמו את המגיע לאימהות החד-הוריות או למשפחות החד-הוריות – האוכלוסייה שהיא בין החלשות במדינת ישראל. אני מאוד מודה לכם בשם המשפחות האלה. תודה לכם. 
<היו"ר משה גפני:>
תודה. סתיו שפיר, הצעה לסדר. 

<סתיו שפיר (המחנה הציוני):>
איליה ואחמד, אני מאוד מופתעת מהאמירה הזאת שנערך סיכום תקציבי על תקציב בשנת 2013 או 2014 לפני יותר משנה, והסיכום הזה שהיה - -
איליה, סליחה, מה שקורה שם לא רציני. אני מבקשת את תשומת לבכם. 

נערך סיכום על הוצאה תקציבית, כלומר ההוצאה הזאת הייתה צפויה ומתוכננת, והיא לא נכנסה - -

<אחמד טיבי (הרשימה המשותפת):>
אבל לא היה סיכום לאן היא הולכת. 

<סתיו שפיר (המחנה הציוני):>
היה סיכום על כך שתהיה העברה על סכום מסוים? 

<אחמד טיבי (הרשימה המשותפת):>
אמרו לי, נעביר. ביקשתי להעביר. אמרו, נעביר. היו חילוקי דעות לאן זה עובר. לאחרונה הגענו להבנה לאיזה משרדים זה עובר. 

<סתיו שפיר (המחנה הציוני):>
אני מזכירה לך, אחמד, שממש ביום שבו הצבענו פה על התקציב היה דיון מאוד חשוב עם ראשי רשויות מהציבור הערבי שהגיעו לפה והביעו כעס גדול ומוצדק על חוסר תקצוב, וכולנו תמכנו באמירה שלהם. או לפחות – לא כולנו - -
<אחמד טיבי (הרשימה המשותפת):>
אין קשר בין הדברים. 

<סתיו שפיר (המחנה הציוני):>
רגע. 

אני שאלתי שם מדוע ההסכמות שהיו לא נכנסו לתקציב, ואמרו שהיו הסכמות, אבל הן לא סגורות, ולא יודעים, וזה לא נכנס לתקציב. 

<אחמד טיבי (הרשימה המשותפת):>
אני לא יודע למה את מזכירה את זה. שם זה משהו אחר, שלטון מקומי. פה אנחנו מדברים על נושא אחר לחלוטין. 

<סתיו שפיר (המחנה הציוני):>
אני מבינה. מה שקורה שבמקום לתקצב את הציבור הערבי בצורה הוגנת כל פעם אומרים "אולי" ו"מתישהו" ועושים כל מיני סיכומים כאלה לא מאוד מסודרים – ואת זה אני אומרת בצורה עדינה – ואז גוררים אתכם לפה כדי לבקש העברות תקציביות - -
<באסל גטאס (הרשימה המשותפת):>
פעם ראשונה בהיסטוריה שחבר כנסת ערבי מבקש העברה. 

<סתיו שפיר (המחנה הציוני):>
סליחה, זאת לא פעם ראשונה בהיסטוריה. 

<באסל גטאס (הרשימה המשותפת):>
אני אומר לך. 

<סתיו שפיר (המחנה הציוני):>
אני אומרת לך. 

מייצרים מצב שצריך להתחנן לכסף - -

<היו"ר משה גפני:>
בסדר, אבל הוא רוצה להעביר את זה עכשיו. 

<סתיו שפיר (המחנה הציוני):>
הקשבת למה שאמרתי? 

<היו"ר משה גפני:>
בטח. 

<סתיו שפיר (המחנה הציוני):>
לא. 

<היו"ר משה גפני:>
אמרת שאם היה סיכום תקציבי, למה זה לא נכנס - -

<סתיו שפיר (המחנה הציוני):>
תן לי לסיים, בבקשה. 

<היו"ר משה גפני:>
בבקשה. 

<סתיו שפיר (המחנה הציוני):>
המצב המעוות הזה הוא מצב שמביאים לפה העברות של פירורים תקציביים. מדובר במעט מאוד כסף במקום להכניס לתקציב סכום רציני של כסף שבאמת - - -

<אחמד טיבי (הרשימה המשותפת):>
אבל אנחנו נאבקים על זה, סתיו - -

<סתיו שפיר (המחנה הציוני):>
אחמד, תן לי לסיים. 

<אחמד טיבי (הרשימה המשותפת):>
אני מדבר על משהו ספציפי לגבי תרבות - - 

<סתיו שפיר (המחנה הציוני):>
תן לי לסיים. 

<אחמד טיבי (הרשימה המשותפת):>
- - זה חלק גדול מהתקציב של התרבות. זאת הצלחה משמעותית. את מדברת על שלטון מקומי ועל תכנית חומש שאנחנו נאבקים עליה עכשיו. 

<באסל גטאס (הרשימה המשותפת):>
את מדברת על העיקרון. העיקרון מקובל. 

<סתיו שפיר (המחנה הציוני):>
אני מדברת פה על הרגל שקורה פה פעם אחר פעם, ואתה צריך להסכים איתי על הדבר הזה. אין בינינו חילוקי דעות על זה. 

<אחמד טיבי (הרשימה המשותפת):>
אנחנו זועקים את הזעקה הזאת. לא את. 

<סתיו שפיר (המחנה הציוני):>
הרגל שבו במקום להכניס כספים לתוך התקציב, ולעשות את זה בצורה מסודרת ולצמצם פערים עושים את זה - - - 

<אחמד טיבי (הרשימה המשותפת):>
- - - את צריכה לעמוד לצדנו גם בדרישה הזאת. 

<סתיו שפיר (המחנה הציוני):>
- - אני מציעה שמשרד האוצר יענה לשאלה, מדוע יש סיכום תקציבי שלא הוכנס במכוון לתקציב. האם זה לא כדי שחלילה לא יצטרכו להעביר להם גם בשנה הבאה את אותו סכום של כסף לבסיס או מסיבות אחרות? 

אני רוצה להגיד פה עוד מילה אחת לגבי הנוהל - -- - -

<היו"ר משה גפני:>
יש פה מישהו ממשרד האוצר שיוכל לענות על זה? בסדר. 

<סתיו שפיר (המחנה הציוני):>
גפני, אתה הערת פה כמה הערות לגבי זה שנאמרים דברים במכוון בשביל בג"ץ - -

<היו"ר משה גפני:>
לא, אני חזרתי בי. זאת הייתה סתם בדיחה לא מוצלחת. 

<סתיו שפיר (המחנה הציוני):>
- - לכן מאוד הופתעתי שאתמול התקבלה בבית המשפט העליון הודעה מוועדת הכספים מהייעוץ המשפטי של הכנסת, שמשבח את הנוהל החדש ומסביר שהוא כביכול מענה לעתירה לבג"ץ - -

<בצלאל סמוטריץ (הבית היהודי):>
לא הבנתי מה את רוצה – שאת תלכי פה לבג"ץ כל פעם כשמשהו לא מוצא חן בעינייך, ואנחנו ניישר קו? 

<סתיו שפיר (המחנה הציוני):>
אני אגיד לפרוטוקול שאין שום קשר בין הנוהל לבין העתירה העקרונית הזאת לבית המשפט העליון. 
<היו"ר משה גפני:>
אני גם חושב - - - 

<סתיו שפיר (המחנה הציוני):>
- - מאחר שהשיטה הזאת היא מה שמייצרת פה את הפערים ותכנון תקציבי לקוי. זה גם בלשון המעטה. זה לא תכנון תקציבי, זה לא תקציב. זה שאנחנו מעבירים כאן חמישים וחמישה מיליארד שקל - -
<היו"ר משה גפני:>
ארבעים. 
<סתיו שפיר (המחנה הציוני):>
כבר עלינו לארבעים?

<היו"ר משה גפני:>
ככה מיקי אומר. אני סומך עליו, אני לא ספרתי. בגלל שלא למדתי ליבה. 

<מיקי לוי (יש עתיד):>
ארבעים מיליארד שקל. 

<סתיו שפיר (המחנה הציוני):>
על סוף שנה שתוקצבה בסוף שנה  אפשר היה לדעת בדיוק כמה תקציב צריך להעביר. זה פשוט בושה וחרפה, וזה מוכיח שהתקציב היה פיקטיבי לחלוטין. 
<היו"ר משה גפני:>
בסדר, הבנתי. אני רק רוצה להבהיר בנושא בג"ץ. אני אבקש ממך תשובה, ונחליט אחר כך מה עושים. אני לא רוצה לשבש את סדר היום. החלק של הכנסת שהייתה לגביו עתירה – קבענו נוהל. הייתה הסכמה לגבי הנוהל. ועדת הכספים סבורה שאם הנוהל הזה אכן יתנהל כפי שהוא סוכם הוא פותר את הבעיה הזאת. 

<סתיו שפיר (המחנה הציוני):>
- - -

<היו"ר משה גפני:>
מה זה משנה? 

<סתיו שפיר (המחנה הציוני):>
כי זה לא קשור אחד בשני. 

<היו"ר משה גפני:>
תקשיבי. אני עונה לך, ואני חושב שאני עוזר לך בזה. לא נפתרה הבעיה של התנהלות משרד האוצר מול בג"ץ. אין קשר. אני ביקשתי מהייעוץ המשפטי להוציא אותנו מהעניין כי אנחנו רוצים שהנוהל יפעל כאן כתקנו כפי שסיכמנו, ואני מקווה שאכן כך יהיה. אמרתי את זה כמה פעמים במהלך הדיונים על ההעברות לאנשי משרד האוצר. גם יעל מבורך הייתה, והיא אמרה שזה מה שמתכוונים לעשות. בינואר נעשה עוד דיון אם יהיה להם שיבוש בתנאים טכניים. זה לא קשור לנושא של בג"ץ לגבי משרד האוצר ולטענה העקרונית שלך, האם באמצע השנה בכלל צריך להביא העברות או כל כך הרבה העברות. זה לא קשור לעניין. בסדר, מה שבג"ץ – בג"ץ. כל עוד לא הוכח אחרת הכנסת לא נמצאת בדיון הזה. 
לגבי הנושא שהעלה אחמד טיבי. ההעברות הגיעו לכאן. אני לא הכרתי את ההעברות האלה קודם. מיקי לוי הוא אמנם לא יושב-ראש הוועדה, אבל הוא ראה את זה אפילו לפני כי טכנית לא ראיתי. ביקשתי ממנהל הוועדה שכל פעם מגיעות פניות להעביר את זה לחברי הוועדה, וזה עבר. בין הפניות יש פנייה שעליה דיבר אתי אחמד טיבי קודם. אני אומר לכם את האמת – הפניות לתרבות הערבית, לדברים האלה שחבר הכנסת סידר הן נדירות. אני מכיר כאן את הוועדה – הן לא דברים שנעשים בכל יום. זה לא דברים שגרתיים בנוהל הרגיל. אני סבור שצריך לאפשר לו להעביר את זה. זאת העברה גדולה של משרד המדע והתרבות. יש שם דברים שאין לי בהם שום נגיעה מבחינה סקטוריאלית או מבחינה חרדית. אין לי שום עניין שם. יש לי עניין לעזור לאחמד טיבי בנושא של הציבור הערבי שדי מופלה לרעה תקציבית. אז אם אני לא יכול לבקש להביא את זה היום אם היועצת המשפטית לא תיתן לי, ובצדק, כי זה לא בנוהל; אלא אם כן האופוזיציה מחליטה שהיא מסכימה. אם האופוזיציה מחליטה שהיא מסכימה אני שם את זה על סדר היום. 
<אראל מרגלית (המחנה הציוני):>
אנחנו נרצה לראות את התקנה הזאת. נעשה התייעצות. 
<קריאות:>
- - -

<אחמד טיבי (הרשימה המשותפת):>
- - - אנחנו מסכימים. 
<עודד פורר (ישראל ביתנו):>
אדוני היושב-ראש, אני מבקש שהעניין שהובא שלא במסגרת הנוהל – אני מבקש גם את הזמן ללמוד אותו. אני גם רוצה להבין מה בדיוק ראש הממשלה הבטיח או קיבל כדי להביא את זה לא במסגרת הנוהל, בנוהל מקוצר. 
<היו"ר משה גפני:>
ראש הממשלה לא בעניין. 

<עודד פורר (ישראל ביתנו):>
אה, האוצר הביא את זה על דעתו?

<בצלאל סמוטריץ (הבית היהודי):>
סתם טיבי קיבל את זה. כזה חריג. 
<באסל גטאס (הרשימה המשותפת):>
אתם רואים ערבים - - - 

<עודד פורר (ישראל ביתנו):>
אני רואה נוהל, אני רוצה לעבוד לפי הנוהל. אני לא קבעתי פה נוהל. 

<היו"ר משה גפני:>
משרד האוצר, בבקשה, תגיד מה ההעברה הזאת. 

<באסל גטאס (הרשימה המשותפת):>
מה הוא עשה עם הנוהל? 

<בצלאל סמוטריץ (הבית היהודי):>
אל תגיד לי, עזוב. אתם עצרתם אתמול מה שלא מצא חן בעיניכם. גמרנו. או שתהיו עקביים בהקפדה שלכם על הנוהל התקין או שלא תהיו עקביים. אל תעבירו מה שנראה לכם, ומה שלא נראה לכם אל תעבירו. 
<אראל מרגלית (המחנה הציוני):>
דרך אגב, אנחנו העברנו אתמול לרווחה - -

<בצלאל סמוטריץ (הבית היהודי):>
מה שתקשורתית לא יכולתם לעשות, אתמול העברתם. 
<אראל מרגלית (המחנה הציוני):>
לא נכון. 

<בצלאל סמוטריץ (הבית היהודי):>
עזוב, אל תהיו ציניים. תעשה לי טובה. 

<אראל מרגלית (המחנה הציוני):>
- - -

<בצלאל סמוטריץ (הבית היהודי):>
או שתלכו עד הסוף - - -

<סתיו שפיר (המחנה הציוני):>
במקום להעביר לעוטף עזה העברתם - - -  להתנחלויות. 

<בצלאל סמוטריץ (הבית היהודי):>
- - אל תהיו צבועים. 

<סתיו שפיר (המחנה הציוני):>
איך אתה לא מתבייש בכלל להגיד דברים כאלה. 

<בצלאל סמוטריץ (הבית היהודי):>
או שתקפידו עד הסוף או שלא תקפידו. 

<מיקי לוי (יש עתיד):>
מה אתה מדבר? ארבעים מיליארד שקל. מה אנחנו מעבירים? חמישה מיליארד? 

<סתיו שפיר (המחנה הציוני):>
מאות מיליונים. תתבייש. 

<מיקי לוי (יש עתיד):>
- -  שדפקו אותו ולא היה צריך להיות - - -

<בצלאל סמוטריץ (הבית היהודי):>
אני עכשיו מדבר על ההקפדה. הרי סתיו תמיד מקפידה על המנהל התקין - - -

<מיקי לוי (יש עתיד):>
 - - על תשעה מיליון שקל.

<סתיו שפיר (המחנה הציוני):>
- - - ציבור שלם - - -למתנחלים מגיע יותר - -
<בצלאל סמוטריץ (הבית היהודי):>
- - - 

<סתיו שפיר (המחנה הציוני):>
הם ערכיים יותר אז מגיע להם יותר מכולם. 

<בצלאל סמוטריץ (הבית היהודי):>
- - עכשיו למגזר הערבי אפשר להעביר מהיום להיום. אחמד, אתה יכול להביא עכשיו עוד פניות. יעבירו לך את זה. 
<אראל מרגלית (המחנה הציוני):>
- - - בצלאל לא כל כך חשוב. 

<היו"ר משה גפני:>
בבקשה, איליה, משרד האוצר. 

<איליה כץ:>
אני מאגף תקציבים. הפנייה נועדה להעביר 117 מיליון שקל לטובת תקציב משרד התרבות והספורט ותקציב משרד המדע והמטה המשותף של שני המשרדים הללו. הפנייה מחולקת באופן הבא: חמישים וחמישה מיליון שקל מיועדים למנהל התרבות, ארבעים וחמישה מיליון שקל למנהל הספורט, שישה עשר למנהל המדע, והיתרה למטה המשותף של שני המשרדים. השינויים העיקריים שמופיעים בפנייה הם כדלקמן: יש לנו עשרים מיליון שקל לטובת תמיכה בהקמה ושיפוצים של מתקני ספורט, 16.6 מיליון שקל באיגום תקציבי ממשלה עבור פרויקט הקריה הארכיאולוגית של ארץ ישראל בירושלים. זה בעקבות החלטת ממשלה 1630 מ-28 במאי 2014. 
<היו"ר משה גפני:>
מה זה הסיכום לגבי התרבות הערבית? מי סיכם ומה סיכם? מישהו שאל פה אם זה ראש הממשלה. 
<איליה כץ:>
מדובר בסיכום משנה שעברה מתקציב 2014-2013 כפי שחבר הכנסת טיבי ציין. מדובר בסיכום שהשימושים בגינו לא היו מסוכמים באותו תקציב. השימושים בגינו סוכמו רק כעת. בעקבות זאת אנחנו - - - לקרוא את הפנייה הזאת. 
<עודד פורר (ישראל ביתנו):>
מה זאת אומרת "רק כעת"? לפני אישור התקציב?

<איליה כץ:>
אחרי אישור התקציב.

<סתיו שפיר (המחנה הציוני):>
אני רוצה, בבקשה, לראות את הפרוטוקול מהסיכום הזה. 

<איליה כץ:>
מדובר בסיכום בעל-פה. 

<סתיו שפיר (המחנה הציוני):>
מה זה? 

<עודד פורר (ישראל ביתנו):>
אי אפשר להביא פנייה כזאת מעכשיו לעכשיו. 

<סתיו שפיר (המחנה הציוני):>
סליחה, מדובר במה? מדובר בסיכום בעל-פה, אמרת? 

<איליה כץ:>
אני רוצה לחדד שמדובר בסיכום שנעשה לפני הנוהל הנוכחי. זה סיכום מתקציב 2014-2013. בעקבות זאת הוא לא - -
<עודד פורר (ישראל ביתנו):>
אז למה זה לא היה בתקציב? לפני שנייה אמרת שזה סוכם אחרי שהצבענו על התקציב. אנחנו הצבענו על התקציב בנובמבר 15'. 
<אחמד טיבי (הרשימה המשותפת):>
לאן זה הולך? 

<איליה כץ:>
בתקציב 2014-2013 סוכמה המסגרת. השימושים סוכמו עכשיו. 

<סתיו שפיר (המחנה הציוני):>
זה לא משנה, היה סיכום על הוצאה תקציבית, ועל-פי חוק יסוד משק המדינה זה היה צריך להיכנס לתקציב 2015. כל הוצאה צפויה ומתוכננת - - -
<היו"ר משה גפני:>
סתיו, אני לא נתתי לך רשות. את יכולה להגיד שאת לא מסכימה וזהו. 

<סתיו שפיר (המחנה הציוני):>
אז יש לי שאלה. 

<היו"ר משה גפני:>
הבנתי. 

<סתיו שפיר (המחנה הציוני):>
יש לי שאלה. 

<היו"ר משה גפני:>
אין שאלות יותר. 

<סתיו שפיר (המחנה הציוני):>
מה זאת אומרת אין שאלות? - -

<היו"ר משה גפני:>
אתם לא רוצים לא צריך. 

<סתיו שפיר (המחנה הציוני):>
אפשרנו להעלות את זה להצבעה – חייבות להיות שאלות. יש פה גם עוד העברות. זה לא רק העברות שטיבי דיבר עליהן. יש פה העברות נוספות, ואנחנו נשאל עליהן שאלות. 

<היו"ר משה גפני:>
אני שואל אם אפשר לשים את זה על סדר היום. זאת השאלה. 

<אראל מרגלית (המחנה הציוני):>
כן, אפשר. 

<עודד פורר (ישראל ביתנו):>
מבחינתי לא. 

<אראל מרגלית (המחנה הציוני):>
בסדר, אנחנו נתייעץ ונדבר. 

מה זה המכון הארכיאולוגי, בבקשה? 

<עודד פורר (ישראל ביתנו):>
אני רוצה - -

<אראל מרגלית (המחנה הציוני):>
רגע. 

<עודד פורר (ישראל ביתנו):>
אראל, אתה עדיין לא מנהל פה את הוועדה. אתה עדיין לא מנהל הוועדה - -
<אראל מרגלית (המחנה הציוני):>
אני לא מנהל הוועדה, אבל אני שואל שאלה. גם אתה לא מנהל הוועדה. 
<עודד פורר (ישראל ביתנו):>
גם אני לא מנהל הוועדה אבל שואלים. 

<אראל מרגלית (המחנה הציוני):>
שאלתי אותו שאלה - - - 

<היו"ר משה גפני:>
עודד, מה אתה רוצה להגיד? 

<עודד פורר (ישראל ביתנו):>
מבחינתי אי אפשר לשים את זה על סדר היום. אני רוצה את הזמן ללמוד את זה בהתאם לנוהל. זאת הבקשה. אם הוועדה לא רוצה לעמוד בנוהל שלא תעמוד בנוהל. 

<אראל מרגלית (המחנה הציוני):>
גפני, אני הייתי באמצע שאלה על סעיף אחר. 
<היו"ר משה גפני:>
כן, אבל אני לא דן על זה. 

<אראל מרגלית (המחנה הציוני):>
רגע, אבל הוא אמר - -

<היו"ר משה גפני:>
אני לא דן על זה. השאלה אם לשים על סדר היום - - -
<יצחק וקנין (ש"ס):>
חבל על הזמן. אם הוא אומר לא – חבל על כל הדיבורים האלה. 
<היו"ר משה גפני:>
כן. מה הדיבורים האלה? 

<אראל מרגלית (המחנה הציוני):>
אנחנו מבקשים התייעצות סיעתית. 

<קריאה:>
אז מה אם הוא אומר לא? 

<יצחק וקנין (ש"ס):>
זה הנוהל. 

<אחמד טיבי (הרשימה המשותפת):>
כל העברה לערבים - - - 

<יצחק וקנין (ש"ס):>
אני איתך. אני מצביע איתך עכשיו, אחמד טיבי. 

<אחמד טיבי (הרשימה המשותפת):>
יש לו זכות וטו? 

<מכלוף מיקי זוהר (הליכוד):>
אחמד, אתם צריכים להסתדר באופוזיציה. אל תבואו אלינו. 

<קריאות:>
- - -
<עודד פורר (ישראל ביתנו):>
השימושים סוכמו עכשיו. אני רוצה לדעת מהם השימושים - - - אני רוצה לדעת מה הולכים לעשות עם הכספים האלה. 

<קריאות:>
- - -

<היו"ר משה גפני:>
חמש דקות התייעצות, האופוזיציה ביקשה. 

<סתיו שפיר (המחנה הציוני):>
אבל יש לנו שאלות לפני כן לאיליה. 

<היו"ר משה גפני:>
אנחנו נחזור אחרי ההתייעצות ונתחיל בתקנות הטלגרף.

<(הישיבה נפסקה בשעה 10:05 ונתחדשה בשעה 10:15.)>
<היו"ר משה גפני:>
אני מחדש את הישיבה. הם לא חזרו מההתייעצות הסיעתית. אני ממשיך בנושאים שעל סדר היום. הישיבה נעולה. 
<הישיבה ננעלה בשעה 10:20.>

